La “Carrera Solidària Amuhcanma” torna a Sagunt per tercera vegada
27 de novembre 2017

![](/media/j2yejxld/15-folleto-digital.jpg)  
  

El diumenge 17 de desembre tindrà lloc la “III Carrera Solidària Amuhcanma”, esdeveniment destinat a la solidaritat en la recerca contra el càncer. La carrera ha sigut promoguda per l'associació saguntina Amuhcanma en col·laboració amb l'Ajuntament de Sagunt i amb el patrocini de diverses empreses com Ascensors Orona, la Caixa, Caixa Popular, Pascual Martí, Consum, Dacsa, Caldo Aneto, Cronometra i Ferrodisa.

  

A més de tindre un fort component solidari, la carrera està destinada a promoure una activitat física i saludable a l'aire lliure per a tot aquell que vulga participar, siga esportista professional o aficionat.

  

L'esdeveniment tindrà lloc el diumenge 17 de desembre a les 10.30 hores en el Port de Sagunt, i el recorregut es realitzarà al voltant del mateix nucli urbà. Hi haurà dos modalitats de carrera: una 5K no competitiva i una 10K competitiva, a més d'activitats d'animació i diverses carreres infantils no competitives que es realitzaran a partir de les 10 hores amb xiquets d’1 a 15 anys en diverses categories.

  

En les carreres 5K i 10K també hi haurà divisió per categories, des de Promesa, a partir de 16 anys, passant per Sènior fins a Veterans C, que serà de 55 anys i més. A més d’estes dos modalitats també s'habilitarà una modalitat de Fila Zero per als qui no puguen o no desitgen córrer, que donarà opció a col·laborar amb la mateixa associació. Tant les carreres infantils com les adultes tindran premis: en les infantils es lliuraran medalles a tots els participants, i en les adultes els tres primers classificats de cada categoria rebran un trofeu.

  

Amuhcanma ha previst la col·laboració de 60 persones que ajudaran en l'esdeveniment i guiaran els corredors durant la prova. Per tant, a més de la senyalització, també hi haurà dos llocs d'avituallament al llarg de la carrera: un a la meitat del recorregut i un altre en la línia de meta. A més, algunes empreses patrocinadores col·locaran els seus propis elements de personalització, com les tanques d'Arròs Dacsa.

  

L'Ajuntament de Sagunt col·laborarà amb la instal·lació de tanques per a l'eixida i la meta, contenidors de fem, el podi i la megafonia. A més, l'organització compta amb la col·laboració de Protecció Civil, ambulàncies i voluntaris que realitzaran tallers amb els més xicotets.

A més de ser un esdeveniment destinat a la recollida de fons per a la recerca contra el càncer, Amuhcanma s'ha ocupat que es tracte d'una activitat per a tota la família mitjançant l'organització de diferents carreres per a tots els públics. L'associació ha volgut remarcar el caràcter obert i participatiu de l'esdeveniment per a complir la previsió d'assistència d'entre 900 i 1.000 persones, ja que en la primera edició de la carrera es va arribar a 500 participants i 700 en la segona. Este número d'assistents no és casual, i és que durant les edicions anteriors no solament van acudir participants locals, sinó que esportistes d'altres poblacions van assistir per a entrenar per a carreres de major exigència.

  

La inscripció a la carrera es realitza en la plataforma [www.sportmaniacs.com​](https://sportmaniacs.com/es), està oberta des del 25 de setembre fins al dijous 14 de desembre, i té el preu de 10 € per a les modalitats 5K i 10K, així com per a la Fila Zero. Totes les inscripcions donen dret a una bossa de corredor, que es podrà arreplegar amb el dorsal corresponent el dissabte 16 de desembre, de 10 a 20 h en el Casal Jove del Port de Sagunt.

​​

*   [](http://www.facebook.com/sharer.php?u=https://aytosagunto.es/va/actualitat/la-carrera-solidaria-amuhcanma-torna-a-sagunt-per-tercera-vegada/ "Facebook")
*   [](http://twitter.com/share?url=https://aytosagunto.es/va/actualitat/la-carrera-solidaria-amuhcanma-torna-a-sagunt-per-tercera-vegada/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-carrera-solidaria-amuhcanma-torna-a-sagunt-per-tercera-vegada/ "Linked In")
*   [](mailto:?body=https://aytosagunto.es/va/actualitat/la-carrera-solidaria-amuhcanma-torna-a-sagunt-per-tercera-vegada/)